РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/342-14

27. октобар 2014. године

Б е о г р а д

**З А П И С Н И К**

**19. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 8. ОКТОБРА 2014. ГОДИНЕ**

 Седница је почела у 10,00 часова.

 Седници је председавао Петар Петровић, председник Одбора.

Седници су присуствовали чланови Одбора: Тања Томашевић Дамњановић, Биљана Илић Стошић, Биљана Савовић, Мирјанa Андрић, Живан Ђуришић, Вучета Тошковић, Драган Пауновић, Олгица Батић, Неђо Јовановић и Велинка Тошић.

Седници нису присуствовали чланови Одбора: Мехо Омеровић, Ласло Варга, Балша Божовић, Јован Марковић, Александар Мартиновић и Милетић Михајловић, нити њихови заменици.

Седници је присуствовала народни посланик Биљана Пантић Пиља, представник предлагача закона.

Седници је, као повереник предлагача закона, присуствовао Златко Петровић, виши саветник у Министарству правде.

На предлог председника утврђен је следећи

Д н е в н и р е д :

1. Разматрање Предлога закона о измени Закона о судијама, који је поднела група народних посланика (број 7-3822/14, од 24. октобра 2014. године), у начелу;
2. Разматрање Предлога закона о изменама Закона о јавном тужилаштву, који је поднела група народних посланика (број 7-3823/14, од 24. октобра 2014. године), у начелу;
3. Разматрање Предлогa закона о потврђивању Споразума између Републике Србије и Краљевине Шпаније о размени и узајамној заштити тајних података, који је поднела Влада Републике Србије (број 011-3024/14, од 24. септембра 2014. године);
4. Разно.

Пре преласка на рад по утврђеном дневном реду усвојен je, без примедаба, записник са 17. и 18. седнице Одбора.

**Прва тачка дневног реда: Разматрање Предлога закона о измени Закона о судијама, који је поднела група народних посланика у начелуобавезни пријем**

Представница предлагача закона укратко је представила предложена решења и разоге за доношење овог закона.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу једногласно је одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени Закона о судијама у начелу.

За известиоца Одбора на седници Народне скупштине Петар Петровић, председник Одбора.

**Друга тачка дневног реда: Разматрање Предлога закона о изменама Закона о јавном тужилаштву у начелу**

Представница предлагача закона укратко је представила предложена решења и разоге за доношење овог закона.

Олгица Батић је указала да би требало прецизирати у члану 3. Предлога закона предложену измену члана 123. став 2. Закона, тако што би се обавезно заснивање радног односа са тужилачким приправницима који положе правосудни испит са одликом условило постојањем непопуњеног радног места предвиђеног актом о унутрашњем уређењу и систематизацији радних места који доноси јавни тужилац уз сагласност министра надлежног за правосуђе.

Неђо Јовановић је, у вези с тим, поставио питање да ли предложено решење подразумева пријем по аутоматизму, без обзира на то да ли је предвиђено актом тужилаштва, док је Живан Ђуришић указао да тужилачки приправник који је положио испит са одликом може засновати радни однос и у другом тужилаштву. У расправи је учествово и Вучета Тошковић који је оценио да треба обезбедити услове за пријем ових тужилачких приправника у радни однос.

Представник предлагача закона подсетио је да се идентичне одредбе о обавези пријема приправника садржи Закон о судијама и да се предложеним изменама Закона о јавном тужилаштву изједначава положај судијских и тужилачких приправника у погледу заснивања радног односа након положеног правосудног испита са одликом.

Председник одбора је указао на чињеницу да се са изменама одредаба о условима за престанак по сили закона прописаних у Закону о судијама и Закону о јавном тужилаштву закаснило и да је већем броју носилаца правосудних функција већ по сили закона престала функција навршењем 40 година стажа осигурања, иако нису навршили 65 година живота.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама Закона о јавном тужилаштву у начелу.

За известиоца Одбора на седници Народне скупштине Петар Петровић, председник Одбора.

**Трећа тачка дневног реда: Разматрање Предлогa закона о потврђивању Споразума између Републике Србије и Краљевине Шпаније о размени и узајамној заштити тајних података**

Повереник предлагача закона представио је укратко Споразум између Републике Србије и Краљевине Шпаније о размени и узајамној заштити тајних података и разлоге за потврђивање овог споразума.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Републике Србије и Краљевине Шпаније о размени и узајамној заштити тајних података.

За известиоца Одбора на седници Народне скупштине Петар Петровић, председник Одбора.

**Друга тачка дневног реда: Р а з н о.**

Председник одбора је обавестио Одбор да је, с обзиром на то да Одбору свакодневно пристиже велики број представки грађана, у складу са чланом 27. став 8. Закона о Народној скупштини образовао Радну групу за представке. Радна група ће разматрати поднете представке и предлагати председнику и Одбору начин поступања по њима. Радна група је, имајући у виду досадашње радно и професионално искуство чланова Одбора, образована у саставу: Живан Ђуришић, Олгица Батић и Неђо Јовановић

У оквиру ове тачке није било других предлога, нити питања.

Седница је завршена у 10,40 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић